section_heading: Životopis
paragraph_text: Sljedećih desetak godina, sve do 1968., redovni je gost na Opatijskom festivalu, na kojem je prvi put pobijedio 1959. (zajedno s Vicom Vukovim) otpjevavši pjesmu "Mirno teku rijeke" pjesnika Drage Britvića, koju je uglazbio Miroslav Biro. Ponovno je pobijedio 1961., ovaj put s vlastitom pjesmom "Julijana"; tada je osvojio tri nagrade. Uspjeh je ponovio i na festivalu "Beogradsko proleće", 1964. godine, kada je, također s vlastitom skladbom "Čerge" (na stihove Ljubodraga Despotovića) osvojio prvu nagradu publike. Tih je godina snimio i pjesmu "Otišla si sa lastama", koja je također postala hit radio postaja.